
PATVIRTINTA 
Anykščių rajono savivaldybės 
administracijos direktoriaus
2025 m. liepos 11d. įsakymu Nr. I-AĮ-402
(Anykščių rajono savivaldybės 
administracijos direktoriaus
2026 m. sausio 13 d. įsakymu Nr. I-AĮ-12
redakcija)


[bookmark: _Hlk202353311]SANTUOKŲ REGISTRAVIMO ANYKŠČIŲ RAJONO SAVIVALDYBĖS TERITORIJOJE TVARKOS APRAŠAS

I SKYRIUS
BENDROSIOS NUOSTATOS

1. Santuokų registravimo Anykščių rajono savivaldybės teritorijoje tvarkos aprašas (toliau – Aprašas) nustato santuokų, registruojamų Anykščių rajono savivaldybės administracijos Teisės, personalo ir civilinės metrikacijos skyriaus (toliau – Skyrius) patalpose, ir santuokų, registruojamų norinčiųjų susituokti pasirinktoje Anykščių rajono savivaldybės teritorijos vietoje, registravimo tvarką. 
2. Apraše vartojamos sąvokos atitinka sąvokas, vartojamas Lietuvos Respublikos civiliniame kodekse, Lietuvos Respublikos civilinės būklės aktų registravimo įstatyme, Lietuvos Respublikos gyventojų registro įstatyme, Lietuvos Respublikos teisingumo ministro patvirtintose  Civilinės būklės aktų registravimo taisyklėse (toliau – Taisyklės) ir kituose teisės aktuose. 
3. Prašymai registruoti santuoką pateikiami ir priimami Lietuvos Respublikos civilinio kodekso, Lietuvos Respublikos civilinės būklės aktų registravimo įstatymo ir Taisyklių nustatyta tvarka. 
4. Santuoka registruojama vadovaujantis Lietuvos Respublikos civilinio kodekso, Lietuvos Respublikos civilinės būklės aktų registravimo įstatymo, Taisyklių ir šio Aprašo nuostatomis. 
5. Santuokos registravimo ceremonija organizuojama atsižvelgiant į susiklosčiusias tradicijas ir papročius. 
6. Santuokos registravimo procedūra atliekama lietuvių kalba, o jei bent vienas iš norinčių susituokti asmenų ar bent vienas iš liudytojų nemoka lietuvių kalbos, turi dalyvauti tos kalbos, kurią supranta besituokiantysis ar liudytojas, vertėjas. Vertėją pakviečia ketinantys susituokti asmenys savo iniciatyva ir patys sumoka už jo paslaugas.
7. Santuoka registruojama dalyvaujant norintiems susituokti asmenims ir dviem liudytojams, o 6 punkte numatytu atveju ir vertėjui. Liudytojais turi būti pilnametystės sulaukę veiksnūs asmenys, kurie santuokos registravimo dieną privalo turėti ir Skyriaus darbuotojui ar jį pavaduojančiam asmeniui (toliau – Skyriaus darbuotojas) pateikti galiojančius asmens tapatybę patvirtinančius dokumentus.
8. Santuokos registravimo dieną asmenys, norintys registruoti santuoką, turi turėti ir pateikti Skyriaus darbuotojui tuos pačius asmens tapatybę patvirtinančius dokumentus, kuriuos turėjo pateikiant prašymą registruoti santuoką.
9. Santuokos registravimo dieną norinčių susituokti asmenų ir (ar) liudytojų, vertėjų akivaizdus nesuvokimas savo veiksmų dėl apsvaigimo nuo alkoholio ar psichotropinių medžiagų yra pagrindas Skyriaus darbuotojui atsisakyti registruoti santuoką. Jei dėl norinčių tuoktis ir (ar) liudytojų, vertėjų neblaivaus elgesio neįmanoma įregistruoti santuokos, naujas santuokos registravimo laikas derinamas Taisyklių ir Aprašo nustatyta tvarka. 
Šiuo atveju, taip pat, jei santuoka neįregistruojama dėl Aprašo 37 ir 40 punktuose nurodytų priežasčių, sumokėta valstybės rinkliava už santuokos registravimą pasirinktoje vietoje nėra grąžinama, o norintys susituokti asmenys, pageidaudami registruoti santuoką kitu laiku, privalo iš naujo pateikti prašymą ir sumokėti nustatyto dydžio valstybės rinkliavą. Anykščių rajono savivaldybės administracija pasilieka teisę iš besituokiančiųjų reikalauti padengti  administracijos patirtas išlaidas (transporto, Skyriaus darbuotojo darbo užmokesčio ir pan.).
10.  Skyriaus darbuotojas, įregistravęs santuoką, duomenis apie sudarytą santuoką nedelsiant perduoda Valstybės įmonei Registrų centras. 

II SKYRIUS
SANTUOKŲ REGISTRAVIMO CEREMONIJŲ VIETA IR LAIKAS

11. Santuokų registravimo ceremonijos gali būti organizuojamos Skyriaus patalpose, taip pat norinčiųjų susituokti pasirinktoje vietoje Anykščių rajono savivaldybės teritorijoje. 
12. Santuokų registravimo ceremonijos Skyriaus patalpose ir norinčiųjų susituokti pasirinktoje vietoje gali būti organizuojamos: 
12.1. Skyriaus darbo dienomis, tik darbo laiku; 
12.2. penktadieniais, ne darbo metu, nuo 13:30 valandos iki 17 valandos; 
12.3. darbo grafiku, patvirtintu administracijos direktoriaus įsakymu, ne darbo metu (šeštadieniais) nuo 10 valandos iki 18 valandos.
Papunkčio pakeitimas 2026-01-13 Nr. 1-AĮ-12
13. Dėl vieno iš norinčiųjų susituokti ligos, pateikus jo ligą patvirtinantį sveikatos priežiūros įstaigos išduotą dokumentą, santuoka gali būti registruojama sergančiojo gyvenamojoje patalpoje arba stacionarinėje asmens sveikatos priežiūros įstaigoje. 
[bookmark: _Hlk202971373]14. Santuokos registravimo data, laikas ir vieta derinami su norinčiais susituokti asmenimis, pateikiant prašymą įregistruoti santuoką, vadovaujantis Taisyklėmis, Aprašu ir atsižvelgiant į jau suplanuotų santuokų registravimo ceremonijų laiką bei vietą. 
15. Susitarus su norinčiais susituokti asmenimis dėl santuokos registravimo laiko ir vietos, Skyriaus darbuotojas paskiria santuokos registravimo datą, laiką ir vietą. 
16. Santuokos registravimo data, laikas ar vieta gali būti keičiami asmenims, ketinantiems registruoti santuoką, pateikus rašytinį prašymą pakeisti santuokos registravimo datą, laiką ar vietą ne vėliau kaip prieš 7 (septynias) kalendorines dienas iki numatytos santuokos registravimo dienos. Nauja santuokos registravimo data, laikas ar vieta iš naujo derinami Taisyklėse ir Apraše nustatyta tvarka.
 17. Susidarius nenumatytoms ar nenugalimos jėgos (force majeure) aplinkybėms, nepriklausančioms nuo šalių valios (pvz.: stichinė nelaimė, ekstremali situacija pasirinktoje vietoje ir pan.), dėl kurių santuokos registravimo ceremonija negali įvykti numatytu laiku ir vietoje, sprendimai dėl ceremonijos laiko ar vietos perkėlimo priimami Skyriaus darbuotojo ir ketinančių susituokti asmenų bendru sutarimu.
18. Santuokų registravimo darbo grafikas Skyriaus ne darbo metu (šeštadieniais) bei kita informacija santuokos registravimo klausimais skelbiama Savivaldybės interneto svetainėje www.anyksciai.lt, skiltyje „Civilinė metrikacija“.

III SKYRIUS
SANTUOKŲ REGISTRAVIMO CEREMONIJŲ SKYRIAUS PATALPOSE ORGANIZAVIMO TVARKA 

19. Santuokų registravimo ceremonijos gali būti organizuojamos Skyriaus patalpose esančioje salėje ar, ketinantiems susituokti pageidaujant, Skyriaus darbuotojo darbo kabinete. 
20. Ceremonijos dalyviai atvyksta į Skyriaus patalpas likus ne mažiau kaip 5 min. iki numatytos ceremonijos pradžios. Jei asmenys, norintys registruoti santuoką, neatvyksta jiems paskirtu laiku, santuokos registravimo ceremonija organizuojama tą pačią dieną, tik esant laisvam laikui tarp kitų santuokų registravimo ceremonijų arba po jų, Skyriaus darbo laiku. 
21. Skyriaus darbuotojas pasitinka ceremonijos dalyvius ir prieš santuokos ceremoniją suteikia jiems visą reikalingą informaciją apie būsimą ceremoniją.
22. Asmenys, norintys registruoti santuoką, nusprendę santuokos registravimo ceremonijos metu keistis žiedais, prieš santuokos registravimo ceremoniją žiedus gali pateikti Skyriaus darbuotojui arba juos turėti patys. 
23. Santuokos registravimo ceremonijai skiriama ne daugiau kaip trisdešimt minučių, įskaitant ceremonijos dalyvių sveikinimus.
24. Santuokos registravimo ceremonijoje gali dalyvauti svečiai, tačiau vykstant ceremonijai jie privalo laikytis rimties, netrikdyti ceremonijos eigos, užtikrinti pagarbą ceremonijai ir  Skyriaus darbuotojui, registruojančiam santuoką. 
25. Skyriaus santuokų registravimo salė yra pritaikyta dalyvauti iki 50 svečių skaičiui. Siekiant užtikrinti visų ceremonijos dalyvių komfortą ir saugumą, rekomenduojama, kad bendras svečių skaičius neviršytų 50 asmenų. Už galimus nepatogumus, kilusius dėl didesnio svečių skaičiaus, atsako besituokiantys asmenys.
26. Pasibaigus santuokos registravimo ceremonijai, Skyriaus darbuotojas išlydi ceremonijos dalyvius iš patalpos, kurioje vyko ceremonija. 
27. Skyriaus patalpose ir prieigose (t. y. ant laiptų, taip pat kitose vietose, kuriose asmenims gali būti kliudoma laisvai patekti į Skyriaus patalpas) draudžiama organizuoti ceremonijos svečių vaišinimą. Siekiant užtikrinti švarą ir tvarką, Skyriaus patalpose ir prieigose draudžiama jaunavedžius apiberti ryžiais, monetomis, konfeti, gėlių žiedlapiais ar kitais daiktais, šaudyti fejerverkus, sprogdinti petardas ar kitaip drumsti viešąją rimtį.

IV SKYRIUS
SANTUOKŲ REGISTRAVIMO CEREMONIJŲ NORINČIŲJŲ SUSITUOKTI PASIRINKTOJE VIETOJE ORGANIZAVIMO TVARKA

28. Santuokų registravimo ceremonijos gali būti organizuojamos norinčių susituokti pasirinktoje vietoje, jei tai neprieštarauja viešajai tvarkai ir gerai moralei, nekelia pavojaus Skyriaus darbuotojų gyvybei ar sveikatai. Santuokos registravimo vieta turi būti Anykščių rajono savivaldybės teritorijoje.
29. Santuokos registravimo ceremonijos norinčiųjų susituokti pasirinktoje vietoje laikotarpiu nuo spalio 1 d. iki balandžio 30 d. gali būti organizuojamos tik reprezentacinę išvaizdą turinčiose uždarose patalpose. Laikotarpiu nuo gegužės 1 d. iki rugsėjo 30 d. ceremonijos gali būti organizuojamos tiek uždarose patalpose, tiek atvirose erdvėse (lauke) su sąlyga, kad norintys susituokti asmenys užtikrina tinkamas sąlygas ceremonijai, įskaitant apsaugą nuo galimų nepalankių oro sąlygų (lietaus, sniego, stipraus vėjo ir pan.), tiek ceremonijos dalyviams, tiek santuoką registruojančiam Skyriaus darbuotojui.
30. Asmenys, ketinantys registruoti santuoką, patys susitaria su pasirinktos vietos savininku, valdytoju ar kitu įgaliotu asmeniu (kai santuokos registravimo ceremonija organizuojama viešojo naudojimo teritorijoje) dėl leidimo (sutikimo) registruoti santuoką pasirinktoje vietoje.
31. Skyriui, kartu su kitais teisės aktuose numatytais dokumentais, turi būti pateikiamas Lietuvos Respublikos teisingumo ministro nustatytos formos prašymas įregistruoti santuoką, kuriame turi būti pateikta informacija apie vietą, kur pageidaujama organizuoti ceremoniją, t. y. nurodytas pasirinktos santuokos registravimo ceremonijos vietos pavadinimas, adresas.
32. Kai santuokos registravimo ceremonija organizuojama pasirinktoje vietoje, asmenys, ketinantys registruoti santuoką, turi pasirūpinti stalu, ant kurio dedami dokumentai ir kitos santuokos įregistravimo ceremonijai skirtos priemonės (rašikliai, žiedai, Lietuvos vėliavėlė). Stalas turi stovėti ant stabilaus pagrindo. 
33. Esant galimybei, santuokos registravimo ceremonijos organizavimo vietoje, turi būti Lietuvos Respublikos herbas ir valstybės vėliava. Šiais atributais, taip pat patalpos ar aplinkos dekoravimu, muzika rūpinasi patys asmenys, ketinantys registruoti santuoką. 
34. Jei santuokos registravimo ceremonija registruojama uždaroje patalpoje, patalpa turi atitikti reprezentacinės vietos reikalavimus: tvarkinga, santuokos registravimo ceremonijos metu patalpoje neturi būti teikiamos visuomeninio maitinimo paslaugos, neturi vykti kiti renginiai. 
35. Ketinančių susituokti asmenų pasirinkta santuokos registravimo vieta negali būti viešoje vietoje, kurioje negalima užtikrinti tvarkos, rimties, ceremonijos iškilmingumo, privatumo bei Skyriaus darbuotojo ir ceremonijos dalyvių saugumo (pvz.: masinio susibūrimo renginys, prekybos centras, paplūdimys maudymosi sezono metu ir pan.).
36. Transportu, reikalingu Skyriaus darbuotojui nuvykti registruoti santuokos pasirinktoje vietoje ir sugrįžti į Skyrių, aprūpina Anykščių rajono savivaldybės administracija. Skyriaus darbuotojui draudžiama į santuokos ceremoniją ir iš jos vykti kitu nei savivaldybės administracijos ar asmeniniu Skyriaus darbuotojo transportu.
37. Skyriaus darbuotojui, atvykus į santuokos registravimo ceremonijos vietą, taip pat santuokos registravimo ceremonijos metu, turi būti užtikrinama jo pagarba ir saugumas, sudarytos tinkamos sąlygos sklandžiai įteisinti santuokos sudarymą, nepertraukiant ceremonijos eigos be Skyriaus darbuotojo sutikimo. Už Skyriaus darbuotojo saugumą nuo atvykimo į ceremoniją iki išvykimo iš jos yra atsakingi besituokiantys asmenys. Jei Skyriaus darbuotojas pagrįstai nusprendžia, kad jo saugumui ar sveikatai kyla grėsmė, nesilaikoma ceremonijos rimties, demonstruojama nepagarba,  jis turi teisę atsisakyti pradėti ceremoniją arba ją nutraukti ir išvykti iš ceremonijos vietos. Tokiu atveju laikoma, kad paslauga nebuvo suteikta dėl ketinančių susituokti asmenų kaltės.
38. Norintys susituokti asmenys, nusprendę keistis žiedais ceremonijos metu, patys pasirūpina žiedų laikymo vieta (pvz.: dėžute, padėklu ar pan.). 
39. Santuokos registravimo ceremonijai pasirinktoje vietoje skiriama ne daugiau kaip trisdešimt minučių, neįskaitant nuvykimo į ceremonijos vietą ir grįžimo į Skyrių. 
[bookmark: _Hlk203046347]40. Santuoka pasirinktoje vietoje registruojama iš anksto sutartu su norinčiais tuoktis asmenimis laiku. Norinčių susituokti asmenų ir (ar) jų liudytojų, vertėjų vėlavimas ilgiau kaip 20 minučių yra pagrindas Skyriaus darbuotojui atsisakyti registruoti santuoką. Jei dėl vėlavimo atsisakoma registruoti santuoką, naujas santuokos registravimo laikas derinamas Taisyklių ir Aprašo nustatyta tvarka. 

V SKYRIUS
CEREMONIJOS FOTOGRAFAVIMAS IR FILMAVIMAS

41. Santuokos registravimo ceremoniją gali fotografuoti ir (ar) filmuoti ceremonijų dalyvių pakviesti asmenys. Prireikus prieš santuokos ceremoniją jie su Skyriaus darbuotoju gali aptarti būsimo santuokos įamžinimo procesą.
42. Ceremoniją fotografuojantys ir (ar) filmuojantys asmenys privalo gerbti ceremonijos rimtį, rekomenduojama vengti nereikalingo judėjimo, judėti tyliai ir netrukdyti Skyriaus darbuotojui atlikti jam priskirtų funkcijų. Prireikus išeiti iš patalpos, kurioje vyksta ceremonija, tai reikia daryti kuo tyliau ir diskretiškiau, o grįžti – netrikdant ceremonijos eigos. Kilus neaiškumams dėl tinkamo elgesio, sprendžiamąjį žodį turi santuoką registruojantis Skyriaus darbuotojas.
43. Santuokos registravimo ceremonijos metu fotografuojantys ir (ar) filmuojantys asmenys turi laikytis pagarbos valstybės simboliams ir ceremoniją vedančiam Skyriaus darbuotojui. Draudžiama stovėti ar judėti tarp Skyriaus darbuotojo ir besituokiančiųjų asmenų ar už iškilmių stalo. Išimtys galimos tik gavus aiškų santuoką registruojančio Skyriaus darbuotojo leidimą prieš prasidedant ceremonijai. 
44. Ant iškilmių stalo, palangių, fortepijono, esančių Skyriaus patalpoje, kurioje vyksta ceremonija, draudžiama dėti daiktus, naudojamus fotografuojant ir (ar) filmuojant.
45. Draudžiama įrengti fotografavimo ir (ar)  filmavimo prietaisus, jei juos įrengus būtų sugadintos patalpos ar jose esantis turtas. Apie bet kokios papildomos stacionarios įrangos (šviestuvų, stovų ir pan.) naudojimą privaloma informuoti Skyriaus darbuotoją ir gauti jo sutikimą prieš prasidedant ceremonijai. 
46. Ceremonijos fotografavimas ir (ar) filmavimas Skyriaus patalpose negali užtrukti ilgiau nei santuokos ceremonija. Pasibaigus ceremonijai, visi joje dalyvavę asmenys (įskaitant fotografuojančius ir filmuojančius) turi nedelsdami išeiti iš patalpos, kurioje vyko ceremonija išsinešti visus  į ceremonijos patalpą įsineštus daiktus, įrangą.

VI SKYRIUS
BAIGIAMOSIOS NUOSTATOS

47. Šis Aprašas nustato vienodus reikalavimus visiems Skyriaus darbuotojams ir santuokos ceremonijų dalyviams. Jis yra viešai skelbiamas Anykščių rajono savivaldybės interneto svetainėje www.anyksciai.lt., Skyriaus patalpose esančioje skelbimų lentoje, prireikus ir Skyriaus darbuotojų darbo kabinetuose viešai matomose vietose turi būti patalpintas QR kodas ar kitokia nuoroda į Aprašą savivaldybės svetainėje.
48. Skyriaus darbuotojas, priimdamas prašymą įregistruoti santuoką, supažindina pasirašytinai norinčius susituokti asmenis su šio Aprašo nuostatomis. Tai gali būti atskiras supažindinimo lapas arba žyma pačiame prašyme, kad su Aprašo nuostatomis susipažinta. 
49. Norintys susituokti asmenys yra atsakingi už tai, kad su šio Aprašo nuostatomis, reglamentuojančiomis fotografavimą ir filmavimą, būtų supažindinti jų pasamdyti fotografai ir (ar) filmuotojai. Skyriaus darbuotojas, atsižvelgdamas į situaciją, turi teisę prieš ceremoniją žodžiu priminti pagrindinius reikalavimus fotografuojantiems ir (ar) filmuojantiems asmenims.
50. Santuokos ceremonijos dalyviai (besituokiantys asmenys, liudytojai, vertėjai, svečiai, fotografai, filmuotojai, muzikantai ir kiti pakviesti asmenys) privalo tausoti Skyriaus patalpose esantį turtą. Už Skyriaus patalpoms ar jose esančiam turtui padarytą materialinę žalą, šio Aprašo reikalavimų nesilaikymą asmenys atsako Lietuvos Respublikos teisės aktų nustatyta tvarka.
51. Šis Aprašas gali būti keičiamas ir (ar) papildomas Anykščių rajono savivaldybės administracijos direktoriaus įsakymu.
_____________________________________
